এনেট মহেন্দ্ৰু

**অনিতা দেৱী "এনেট" মহেন্দ্ৰু** (ইংৰাজী:Anita Devi "Annet" Mahendru; জন্ম: ৫ নৱেম্বৰ, ১৯৮৫) এগৰাকী আমেৰিকান অভিনেত্ৰী। তেওঁ বিশেষকৈ এফএক্স পিৰিয়ড ড্ৰামা ধাৰাবাহিক *দ্য আমেৰিকানছ্*ত (২০১৩–২০১৬) নীনা চাৰ্গেভনা ক্ৰিলোভাৰ চৰিত্ৰত কৰা অভিনয়ৰ বাবে পৰিচিত। এই চৰিত্ৰটোৰ বাবে তেওঁ ২০১৪ চনত ড্ৰামা ধাৰাবাহিকৰ শ্ৰেষ্ঠ সহযোগী অভিনেত্ৰী শ্ৰেণীত 'ক্ৰিটিকছ চয়েচ টেলিভিছন বঁটা'ৰ বাবে মনোনীত হৈছিল। ইয়াৰ উপৰি তেওঁ এএমচি ধাৰাবাহিক *দ্য ৱাকিং ডেড° ৱৰ্ল্ড বিয়ণ্ড*ত জেনিফাৰ "হাক" মালিকৰ চৰিত্ৰত অভিনয় কৰিছিল। 

## প্ৰাৰম্ভিক জীৱন আৰু শিক্ষা
এনেট মহেন্দ্ৰুৰ জন্ম ১৯৮৫ চনৰ ৫ নৱেম্বৰত আফগানিস্তানৰ কাবুলত হৈছিল। তেওঁৰ মাতৃ ওলগা এগৰাকী ৰাছিয়ান আৰু পিতৃ ঘনশ্যাম "কেন" মহেন্দ্ৰু এজন পঞ্জাবী হিন্দু ভাৰতীয় শিক্ষাবিদ তথা সাংবাদিক। তেওঁৰ পিতৃয়ে কাবুল বিশ্ববিদ্যালয়ত অধ্যয়ন কৰিছিল আৰু পৰৱৰ্তী সময়ত ৰাছিয়াত কাম কৰি থকা অৱস্থাত মাতৃক লগ পাইছিল। মহেন্দ্ৰু পৰিয়ালটো কাবুললৈ স্থানান্তৰিত হৈছিল য’ত তেওঁৰ ককাকৰ মিঠাইৰ ব্যৱসায় আছিল। মহেন্দ্ৰুৰ আইতাক মূলতঃ নেপালৰ আছিল।

মহেন্দ্ৰুৱে তেওঁৰ শৈশৱক "ঘৰহীন" শৈশৱ বুলি অভিহিত কৰে, কাৰণ শৈশৱৰ প্ৰথম সাত বছৰ তেওঁ আফগানিস্তান আৰু ছেইণ্ট পিটাৰ্ছবাৰ্গৰ মাজত কটাইছিল। ইয়াৰ পিছত তেওঁ মাতৃৰ সৈতে ছেইণ্ট পিটাৰ্ছবাৰ্গত বাস কৰিছিল আৰু নিয়মীয়াকৈ ফ্ৰেংকফৰ্টলৈ আহি গৈ আছিল। পিতৃ-মাতৃৰ বিচ্ছেদৰ পিছত ১৩ বছৰ বয়সত তেওঁ পিতৃৰ সৈতে নিউয়ৰ্কৰ ইষ্ট মেডোলৈ গুচি যায়। মহেন্দ্ৰুৱে ইষ্ট মেডো হাইস্কুলত অধ্যয়ন কৰিছিল আৰু ২০০৪ চনত স্নাতক ডিগ্ৰী লাভ কৰিছিল। পৰৱৰ্তী সময়ত তেওঁ নিউয়ৰ্ক চহৰৰ ছেইণ্ট জনছ্ ইউনিভাৰ্চিটিৰপৰা ইংৰাজী বিষয়ত ডিগ্ৰী লাভ কৰে।

মহেন্দ্ৰুৱে পাৰ্চী, ৰাছিয়ান, জাৰ্মান আৰু ইংৰাজী ভাষা কৈ ডাঙৰ-দীঘল হৈছিল, আৰু ইয়াৰ উপৰি তেওঁ হিন্দী তথা ফৰাচী ভাষাও ক’ব পাৰে। আত্মীয়-স্বজনৰ সৈতে কথা পাতিবলৈ তেওঁ দৰী ভাষাও ব্যৱহাৰ কৰে। তেওঁ প্ৰথমতে ৰাষ্ট্ৰসংঘত কাম কৰিব বিচাৰিছিল। তেওঁ আফগানিস্তানৰ মহিলাসকলৰ বাবে কাম কৰাৰ মানসেৰে নিউয়ৰ্ক বিশ্ববিদ্যালয়ত আন্তৰ্জাতিক সম্পৰ্ক বিষয়ত স্নাতকোত্তৰ ডিগ্ৰীৰ বাবে নামভৰ্তি কৰিছিল, কিন্তু অভিনয় জীৱন গঢ়িবলৈ মাজতে পঢ়া এৰি দিছিল। ইয়াৰ পিছত তেওঁ লছ এঞ্জেলছলৈ গুচি যায় আৰু 'দ্য গ্ৰাউণ্ডলিংছ'ত ইমপ্ৰুভ অধ্যয়ন কৰে।

## কৰ্মজীৱন
২০০৭ চনত মহেন্দ্ৰুৱে এইচবিঅ’ কমেডী-ড্ৰামা *এণ্টুৰেজ*ৰ এটা খণ্ডত অভিনয় কৰে। ইয়াৰ পিছত ২০১১ চনত তেওঁ চিটকম *বিগ টাইম ৰাছ* আৰু *২ ব্ৰ’ক গাৰ্লছ*ত গুৰুত্বপূৰ্ণ চৰিত্ৰত অভিনয় কৰে। ২০১২ চনত তেওঁ চিটকম *মাইক এণ্ড মলী*ৰ এটা খণ্ডত অভিনয় কৰিছিল। 

২০১৩ চনত মহেন্দ্ৰুৱে এফএক্স ড্ৰামা *দ্য আমেৰিকানছ*ত নীনা চাৰ্গেভনা ক্ৰিলোভাৰ চৰিত্ৰত অভিনয় কৰে। ইয়াৰ উপৰি তেওঁ অপৰাধমূলক ধাৰাবাহিক *ৱাইট কলাৰ*ৰ এটা খণ্ডত আৰু ক্ৰাইম ড্ৰামা *দ্য ব্লেকলিষ্ট*ৰ দুটা খণ্ডত এজেণ্ট ৰোজেনৰ চৰিত্ৰত অভিনয় কৰে। তেওঁ ৱাল্ট ডিজনী ৱৰ্ল্ডৰ পটভূমিত নিৰ্মিত অনুমোদিত নোহোৱা ডিজনী ছবি *এস্কেপ ফ্ৰম টুমৰো*ত অভিনয় কৰিছিল।

২০১৪ চনত মহেন্দ্ৰুক *দ্য আমেৰিকানছ*ৰ দ্বিতীয় ছিজনৰ বাবে এগৰাকী নিয়মীয়া শিল্পী হিচাপে উন্নীত কৰা হয়। তেওঁ কমেডী-ড্ৰামা ছবি *ব্ৰীজ এণ্ড টানেল*ত অভিনয় কৰাৰ লগতে ২০১৪ চনৰ এনিমেটেড ছবি *পেংগুইনছ অৱ মাদাগাস্কাৰ*ত কণ্ঠদান কৰে। ২০১৬ চনত তেওঁ *দ্য এক্স-ফাইলছ* মিনি ছিৰিজত শ্বেতা নামৰ এটা চৰিত্ৰত অতিথি শিল্পী হিচাপে অভিনয় কৰিছিল। ইয়াৰ উপৰি তেওঁ এফএক্স ধাৰাবাহিক *টাইৰেণ্ট*ত নাফিছা আল-কাদীৰ চৰিত্ৰত অভিনয় কৰিছিল। 

২০১৫ চনত মহেন্দ্ৰুৱে স্বতন্ত্ৰ কাহিনীচিত্ৰ *চেলী পাচোলক*ত নামভূমিকাত অভিনয় কৰে, যিখন ছবিয়ে ৱাশ্বিংটন ডি.চি.-ত অনুষ্ঠিত ডিছি ইণ্ডিপেণ্ডেণ্ট ফিল্ম ফেষ্টিভেলত 'শ্ৰেষ্ঠ কাহিনীচিত্ৰ'ৰ বঁটা লাভ কৰে।

মহেন্দ্ৰুৱে এল.এ. থিয়েটাৰ ৱৰ্কছতো অভিনয় কৰিছে। ২০১৭ চনত তেওঁ তাত *চেভেন* নাটকত এগৰাকী আফগান শৰণাৰ্থী তথা মহিলাৰ অধিকাৰ কৰ্মী ফৰিদা আজিজীৰ চৰিত্ৰত অভিনয় কৰে। এই নাটখন আছিল বিশ্বৰ ৭ গৰাকী নাট্যকাৰ আৰু মহিলা কৰ্মীৰ এক যুটীয়া প্ৰচেষ্টা য’ত প্ৰত্যাহ্বান নেওচি সমাজত পৰিৱৰ্তন অনাৰ অনুপ্ৰাণিত কাহিনী বৰ্ণিত হৈছে।

২০১৮ চনৰ ১৬ নৱেম্বৰৰপৰা আমাজন ভিডিঅ’ত সম্প্ৰচাৰিত হোৱা এনথ’লজী ধাৰাবাহিক *দ্য ৰোমানভছ্*ৰ সপ্তমটো খণ্ডত মহেন্দ্ৰুৱে অভিনয় কৰে।

২০২০ চনত মুক্তি পোৱা এএমচি ধাৰাবাহিক *দ্য ৱাকিং ডেড° ৱৰ্ল্ড বিয়ণ্ড*ত তেওঁ জেনিফাৰ "হাক" মালিকৰ এটা মুখ্য চৰিত্ৰত অভিনয় কৰে।

২০২৫ চনত মহেন্দ্ৰুৱে *লেভাৰেজ: ৰিডেম্পচন*ত ৰীণা ত্ৰিবেদী হিচাপে প্ৰথমবাৰৰ বাবে এটা ভাৰতীয় চৰিত্ৰত অভিনয় কৰে।

## তথ্যসূত্ৰ


## বাহ্যিক সংযোগ

* 
* 

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান